**Эссе**

**Мұғалім – әлемдегі ең үздік мамандық**

Ұлтымыз ұстаздарын ұлықтап, мұғалімдерінің мәртебесін биіктеткен мен де өз жүрегімнен жарып шыққан жалынды ойларымды қағаз бетіне түсіргім келді.

Арманымды арқалап, «адам» «жеке тұлға», тәрбиелейтін ұлы мамандыққа келгенде жауапкершілік жүгінің ауыр болатынын сезінгенмін.

К. Д. Ушинскийдің «Мұғалім – зор тұлға, ол күннің құдіретті сәулесі сияқты» деген ойы санама сәулесін шашып, орын алған. Сан ғасырдың тайғақ тірлігі, сарсаң сергелдеңнен өтіп, суырылып шыққан қазақтай киелі елдің тағдыры, оның келешегі, ұрпағының ұлықты, дарындарының даламыздай мықты болуы берілген білімі мен алған тәрбиеге тірелерә анық...

«Мұғалім – ең жауапты міндетті орындайды, ол –адамды қалыптастырады» деген даналық ойдың дәнегі менің жүрегімде бүр жарып, мамандықтың құдіретіне тәнті етті, Ұлы ойлар ұлы армандардан бастау алады...

Адамзаттың алға дамуына үлес қосып, адам бойында ізгілік пен парасаттың нәрін құятын, мейірім мен махаббаттың, сүйіспеншілік пен жақсылықтың жүректен жүрекке жетуіне жол салатын киелі кәсіп бар екен . Ол – ұстаздық, ол – мұғалім. «Мұғалімдік мамандық – барлық мамандықтың анасы» деген терең ой халық арасынан орын алғаны тегін емес. Дана да, дарын да, ақын да, хәкім де ұстаз алдынан өтті. Рас, ұстаздың ұлы парызы - ұлтты тәрбиелеу, адамзатты қалыптастыру.

Тарихтың тереңінен, ғасырлардың жылжыған көшінен бізге аманат болып жеткен тағылымды ұзақ жолда ұстаздар ғана жүрегімізге жеткізді, қанымызға сіңірді, санамызға орнықтырды. Олар берген тәрбие болашаққа жол сілтер бағдаршамдай, олар үйреткен білім өмірлік шамшырақтай. Есік пен төрдей, бесік пен көрдей аз ғұмырда тек ұстаздар ғана дамудың даңғыл жолымен жүріп, рухани биікке ұрпақты жетеледі.

Осындай киелі мамандық, қасиеті артқан қадірлі қызмет менің де еншіме тиген сияқты. Өзімді ұлтыма қызмет ететін мамандыққа алып келген тағдырым мен таңдауыма ризамын. Тәуелсіз елдің тамаша жетістігін жалғастыратын жандардың қатарында тұру да – мәртебе! Сол қатарда тұрып, халық болашағының берік болуына қызмет ету – қуаныш! Аққан тер, төгілген қанмен жеткен қазақ елінің тәуелсіздігінің тұғыры биік болуы үшін ұрпақ білімді болуы шарт. Олардың ұлттық құндылықтың ұрығын сеуіп, ата дәстүр салт сананың сәнді де салтанатты байлығын сіңіру қажет. Осындай сәтте ұстаз ұлтқа қалтқысыз еңбек етеді. Жаңа Қазақстанның жеңісін тойлайтын, молайтатын жас жеткіншектердің негізін жақсы ұстаз, мықты мұғалім қалыптастырады. Жаһандану заманында мұғалім де ізденіс, цифрлық дәуірдің даму көшінен қалмай, алдыға ұмтылуда. Әлемдік бәсекеге берік, рухани жетілген жеткіншекті жан-жақты дамыту ізденімпаз ұстаз қолында. Білім нәрімен сусындатып, олардың адами тұлғасының, рухани жан дүниесінің биіктен көрінуіне ұстаздың ұйқысыз түндері мен ерен еңбегі ықпал етері ақиқат.

«Мұғалім өзінің білімімен, жүріс-тұрысымен, жайдары мінезімен, тіпті сырт пішін, киген киімімен де оқушысына жақсы әсер ете алады» деген халқымыздың аяулы ұлы Мәлік Ғабдуллин атамыздың пікірі зерделі жанға өнеге берері анық. Алаш арысы, тіл мен ұлт жанашыры А.Байтұрсынұлының да «Мектептің жолы –мұғалім» деп айтқан сөзі - ең жоғары баға. Біліммен, ғылыммен қаруланған мұғалім мамандығының мәні де , маңызы да, мәңгілігі де осында шығар.

**Шаймарданова Нұргүл Семейбекқызы**

**Тарих пәнінің мұғалімі**

**Павлодар облысы, Екібастұз қаласы**

**С. Торайғыров атындағы №22 гимназия-мектебі**

****